CELEX: 62021TN0420
Language: sk
Date: 2021-07-12 00:00:00
Title: Vec T-420/21: Žaloba podaná 12. júla 2021 – Cargolux/Komisia

23.8.2021   
            
            
               SK
            
            
               Úradný vestník Európskej únie
            
            
               C 338/43
            
         
      Žaloba podaná 12. júla 2021 – Cargolux/Komisia
      (Vec T-420/21)
      (2021/C 338/53)
      Jazyk konania: angličtina
      
         Účastníci konania
      
      
         Žalobkyňa: Cargolux Airlines International SA (Cargolux) (Sandweiler, Luxembursko) (v zastúpení: G. Goeteyn a E. Aliende Rodríguez, advokáti)
      
         Žalovaná: Európska komisia
      
         Návrhy
      
      Žalobkyňa navrhuje, aby Všeobecný súd:
      
                  —
               
               
                  zrušil list Komisie adresovaný spoločnosti Cargolux z 30. apríla 2021 v celom rozsahu;
               
            
                  —
               
               
                  nariadil, aby Únia, zastúpená Komisiou, nahradila škodu, ktorá vznikla spoločnosti Cargolux z dôvodu, že Komisia nezaplatila sumu splatných úrokov z omeškania a sumu splatných zložených úrokov podľa prvého odseku článku 266 ZFEÚ v súlade s rozsudkom zo 16. decembra 2015, Cargolux Airlines International SA/Komisia (vec T-39/11) a preto zaplatila tieto sumy podľa druhého odseku článku 266 ZFEÚ, článku 268 ZFEÚ a druhého odseku článku 340 ZFEÚ:
                  
                              (a)
                           
                           
                              sumu splatných úrokov z omeškania, t.j. úrok zo sumy 39 900 000 eur v úrokovej sadzbe Európskej centrálnej banky pre jej operácie refinancovania k 1. novembru 2010 (konkrétne 1 %), zvýšený o 3,5 % za obdobie od 15. februára 2011 do 5. februára 2016, čo vedie k sume 8 075 972,03 eur, alebo, v opačnom prípade, v úrokovej sadzbe, ktorú Všeobecný súd bude považovať za primeranú; a
                           
                        
                              (b)
                           
                           
                              sumu splatných zložených úrokov, t.j. úrok zo sumy splatných úrokov z omeškania podľa odseku (a) vyššie, a to za obdobie od 5. februára 2016 do dátumu, keď Komisia skutočne zaplatí sumu nárokovanú v odseku (a) vyššie (alebo, pokiaľ by Všeobecný súd zamietol žiadosť spoločnosti Cargolux týkajúcu sa sumy splatných zložených úrokov počas obdobia od 5. februára 2016, tak prinajmenšom počas obdobia od dátumu podania tohto návrhu do dátumu, keď Komisia skutočne zaplatí sumu nárokovanú v odseku (a) vyššie), v úrokovej sadzbe Európskej centrálnej banky pre jej operácie refinancovania k 1. novembru 2010 (konkrétne 1 %), zvýšený o 3,5 % (alebo, v opačnom prípade, v úrokovej sadzbe, ktorú Všeobecný súd bude považovať za primeranú);
                           
                        
            
                  —
               
               
                  zaviazal Komisiu na náhradu trov tohto konania.
               
            
         Dôvody a hlavné tvrdenia
      
      Na podporu svojej žaloby žalobkyňa uvádza dva žalobné dôvody.
      
                  1.
               
               
                  Prvý žalobný dôvod založený na tom, že sporné rozhodnutie oznámené listom z 30. apríla 2021 je postihnuté nesprávnym právnym posúdením a musí byť zrušené v celom rozsahu podľa článku 263 ZFEÚ. Žalobkyňa tvrdí, že sporné rozhodnutie nesprávne uvádza, že žiadosť spoločnosti Cargolux z 2. februára 2021 o zaplatenie sumy splatných úrokov z omeškania a sumy splatných zložených úrokov je premlčaná a neprípustná.
               
            
                  2.
               
               
                  Druhý žalobný dôvod založený na tom, že skutočnosť, že Komisia porušila prvý odsek článku 266 ZFEÚ, spôsobuje vznik mimozmluvnej zodpovednosti Únie za zaplatenie náhrady škody rovnajúcej sa sumy splatných úrokov z omeškania a sumy splatných zložených úrokov v prospech spoločnosti Cargolux podľa druhého odseku článku 266 ZFEÚ, článku 268 ZFEÚ a druhého odseku článku 340 ZFEÚ.